Bola vykonaná malá neplánovaná úprava, keď boli z príkazu vnútroštátneho súdu v roku 2015 zrušené právne predpisy, ktorými sa vykonávajú pravidlá Únie týkajúce sa priamych platieb vo Walese. Táto zmena je stanovená v delegovanom nariadení Komisie (EÚ) 2016/142 z 2. decembra 2015 a zohľadnená vo vykonávacom nariadení Komisie (EÚ) 2016/257 z 24. februára 2016.

Posledné kolo presunov medzi piliermi v súvislosti s rozpočtovými rokmi 2019 a 2020 bolo Komisii oznámené k 1. augustu 2017, stanovené v delegovanom nariadení Komisie (EÚ) č. 162/2018 z 23. novembra 2017 a zohľadnené vo vykonávacom nariadení Komisie 2018/288 z 19. februára 2018 (pozri štvrtú tabuľku nižšie).

Úpravu čiastkového stropu okruhu 2 v bežných cenách treba vyjadriť v cenách roku 2011, aby bolo možné tabuľku VFR vyjadrenú v cenách roku 2011 technicky upraviť. Na tento účel sa čistý zostatok EPZF najprv transformuje na ceny roku 2011 s použitím fixného deflátora vo výške 2 %. Výsledok sa potom zaokrúhli nahor, čím sa získa výška upraveného čiastkového stropu okruhu 2, keďže stropy VFR sú vyjadrené len v miliónoch EUR. Len takýmto zaokrúhľovaním nahor možno zaručiť, že čiastkový strop VFR bude vždy vyšší ako čistý zostatok, ktorý je k dispozícii pre výdavky EPZF. Výsledný malý rozdiel nepredstavuje disponibilnú rezervu, ale je výlučne dôsledkom zaokrúhľovania, keďže všetky číselné údaje v tabuľke VFR musia byť vyjadrené v miliónoch EUR. Komisia bude pri každom ročnom rozpočte používať presné výšky čistého zostatku, ktorý je k dispozícii na výdavky EPFZ. Rovnaký prístup sa uplatnil pri predchádzajúcej technickej úprave VFR.

V nasledujúcej tabuľke je uvedený čistý výsledok presunov medzi dvomi piliermi SPP a ich vplyv na čiastkový strop okruhu 2.

3.Celková rezerva pre platby

Podľa článku 5 nariadenia o VFR Komisia upraví strop platieb na roky 2015 – 2020 smerom nahor o sumu rovnajúcu sa rozdielu medzi vykonanými platbami a stropom platieb viacročného finančného rámca na rok n – 1. Akákoľvek úprava smerom nahor sa v plnom rozsahu kompenzuje zodpovedajúcim znížením stropu platieb na rok n – 1 v stálych cenách roku 2011.

V technickej úprave na rok 2016 sa zostávajúca rezerva z roku 2014 (104 mil. EUR v bežných cenách) presunula do roku 2015 (106 mil. EUR v bežných cenách) a stropy boli zodpovedajúcim spôsobom upravené. V technickej úprave na rok 2017 sa zostávajúca rezerva z roku 2015 (1 288 mil. EUR) presunula do rokov 2018 – 2020. V technickej úprave na rok 2018 sa zostávajúca rezerva z roku 2016 (13 991 mil. EUR) presunula do rokov 2018 – 2020. V tohtoročnej technickej úprave je vypočítaná celková rezerva pre platby na rok 2017.

K platbám týkajúcim sa iných osobitných nástrojov sa pristupuje ako k platbám, ktoré sú nad rámec stropov VFR. Strop platieb na rok 2017 bol 142 906 mil. EUR v bežných cenách. Po kompenzácii o sumu použitú v rámci rezervy na nepredvídané udalosti v roku 2014 (2 818,2 mil. EUR) zostáva strop platieb použitý na porovnanie, vo výške 140 087,8 mil. EUR. Platby vykonané v roku 2017 dosahujú výšku 126 486,6 mil. EUR. Táto suma pozostáva z vyplatených platobných rozpočtových prostriedkov schválených v rozpočte na rok 2017 (124 690,6 mil. EUR) a rozpočtových prostriedkov prenesených z roku 2017 do roku 2018 (1 796,0 mil. EUR). Platby týkajúce sa osobitných nástrojov sú vyňaté z plnenia (suma 2 713,3 mil. EUR pozostávajúca z uhradených platieb vo výške 2713,1 mil. EUR a 0,2 mil. EUR prenesených platieb). Plnenie zohľadnené pri výpočte celkovej rezervy pre platby je 123 773,3 mil. EUR (124 690,6 mil. EUR + 1 796,0 mil. EUR – 2 713,3 mil. EUR).

Všetky prenosy z roku 2016 do roku 2017 boli na účely výpočtu celkovej rezervy pre platby na rok 2016 považované za vykonané, ale nie všetky boli skutočne vykonané. Prepadnuté prenosy sa teda musia pridať do výpočtu, pretože v skutočnosti znamenajú, že pnenie bolo nižšie. Prepadnuté prenosy z roku 2016 do roku 2017 predstavujú 99,3 mil. EUR, z toho 0,04 mil. EUR pripadá na osobitné nástroje. Celková výška prepadnutých prenosov, ktoré boli zohľadnené, je teda 99,2 mil. EUR.

Zostávajúca rezerva v rámci stropu platieb na rok 2017 predstavuje 16 413,7 mil. EUR v bežných cenách (t. j. 142 906 mil. EUR – 2 818,2 mil. EUR – 123 773,3 mil. EUR + 99,2 mil. EUR). Strop na rok 2017 sa teda znižuje o 16 414 mil. EUR v bežných cenách alebo o 14 575 mil. EUR v cenách roku 2011.

Podľa článku 6 ods. 2 nariadenia o VFR sa na výpočet celkovej rezervy pre platby a zodpovedajúcej úpravy stropov použije ročný deflátor vo výške 2 %. Celková rezerva pre platby sa presúva do stropov platieb rokov 2019 a 2020. Suma 6 379 mil. EUR v cenách z roku 2011 sa presúva do roku 2019 (pričom sa dosiahne maximálna povolená suma 11 mld. EUR v cenách roku 2011) a suma 8 196 mil. EUR sa presúva do roku 2020 (čo je 183 mil. EUR pod úrovňou maximálnej sumy úpravy vo výške 13 mld. EUR). To zodpovedá zvýšeniu v bežných cenách o 7 474 mil. EUR v roku 2019 a 9 795 mil. EUR v roku 2020.

Výsledkom je nezmenený celkový strop platieb na roky 2014 – 2020 v cenách roku 2011 a zvýšenie celkového stropu platieb o 855 mil. EUR v bežných cenách.

V nasledujúcej tabuľke sú uvedené podrobné údaje o výpočte celkovej rezervy pre platby na rok 2017.

V nasledujúcej tabuľke sú uvedené zodpovedajúce úpravy stropov platieb: